Journalist Nanna Malou Rasmussen forlader fødestavnen for at forfølge drømmen om at bo og arbejde i Nordjylland

Der er nogen, der er født nordjyder. Og resten ville ønske, de var. Det er en kendsgerning, vi indfødte sjældent snakker åbent om - og måske er det også lige strammet rigeligt at kalde det en kendsgerning. Men i Nanna Malou Rasmussens tilfældet er den god nok. Hun er indfødt østjyde, men nu får hun langt om længe opfyldt en gammel drøm om ikke bare at arbejde, men også at bo og leve i Nordjylland. - Jeg er fascineret af Nordjylland og nordjyderne. Jeg synes, at naturen er helt fantastisk, og så har jeg bare bare gennem tiden mødt mange nordjyder, som var utroligt flinke mennesker. Derfor har jeg længe ønsket at prøve at arbejde og bo her, siger Nanna Malou Rasmussen. Ny freelancer Hun er netop startet som ny freelance-journalist på TV2 Nord, men selv om der ikke er tale om et fast job, så rykker den unge journalist omgående til landsdelen for at udleve den nordjyske drøm 100 %, og hun håber, at hun kan være med til at gøre en forskel. - Jeg håber, at mit journalistiske arbejde kan udrette noget meningsfuldt for nordjyderne og Nordjylland. Jeg håber, at mit arbejde kan medvirke til alt fra inspiration til løsninger til oplysning og til handling, siger Nanna Malou Rasmussen. I januar i år blev hun færdig med sin bachelor i journalistik fra Syddansk Universitet. I forbindelse med sin uddannelse var hun i praktik på TV2 Østjylland, hvor hun også har haft freelance-arbejde efter endt uddannelse. Arbejde på TV2 Nord Nanna Malou Rasmussen vil på TV2 Nord få flere funktioner, blandt andet i form at at arbejde med artikler til tv2nord.dk og med andet indhold til TV2 Nords sociale medier. Derudover vil hun komme til at fungere som tv-reporter og ikke mindst som videojournalist – eller blot VJ – som det også bliver kaldt i daglig tale. Som VJ er hun i stand til at lave en tv-hsitorie helt på egen hånd, både billeder, lyd, interview, redigering og alt muligt andet, som et tv-indslag består af. Før Nanna Malou Rasmussen kastede sig ud i journalistikken, tog hun faktisk også en bachelor i spansk og spansk-amerikansk sprog, litteratur og kultur på Aarhus Universitet. Nu venter den ultimative udfordring så for østjyden: Uddannelsen i at begå sig i Nordjylland! - Jeg ved, at nordjyderne kan og vil noget helt andet end østjyderne, og jeg glæder mig enormt meget til at opleve dette på førstehånd, siger Nanna Malou Rasmussen med et smil.